Document ID: 32014R0001

KOMISIJAS DELEĢĒTĀ REGULA (ES) Nr. 1/2014
(2013. gada 28. augusts),
ar ko izveido Eiropas Parlamenta un Padomes Regulas (ES) Nr. 978/2012 par vispārējo tarifa preferenču sistēmas piemērošanu III pielikumu
EIROPAS KOMISIJA,
ņemot vērā Līgumu par Eiropas Savienības darbību un jo īpaši tā 207. pantu,
ņemot vērā Eiropas Parlamenta un Padomes 2012. gada 25. oktobra Regulu (ES) Nr. 978/2012 par vispārējo tarifa preferenču sistēmas piemērošanu un ar ko atceļ Padomes Regulu (EK) Nr. 732/2008 (1), un jo īpaši tās 10. panta 4. punktu,
tā kā:
(1)
Regulas (ES) Nr. 978/2012 (VPS regula) 9. panta 1. punktā ir noteikti īpaši atbilstības kritēriji, lai pieprasījuma iesniedzējai valstij varētu piešķirt tarifa preferences saskaņā ar īpašo veicināšanas režīmu ilgtspējīgai attīstībai un labai pārvaldībai (VPS+). Šajā nolūkā valstij būtu jābūt uzskatāmai par neaizsargātu. Tai vajadzētu būt ratificējušai visas VPS regulas VIII pielikumā uzskaitītās konvencijas, un jaunākajos pieejamajos pārraudzības struktūru secinājumos nedrīkstētu būt konstatēti nopietni pārkāpumi šo konvenciju efektīvā īstenošanā. Saistībā ar nevienu konvenciju tai nevajadzēja būt veikušai atrunu, kura ir aizliegta ar attiecīgo konvenciju vai kuru vienīgi VPS regulas 9. panta piemērošanas nolūkā uzskata par nesaderīgu ar minētās konvencijas mērķi un nolūku. Tai vajadzētu bez atrunām pieņemt ziņošanas prasības, kas noteiktas katrā konvencijā, un uzņemties VPS regulas 9. panta 1. punkta d), e) un f) apakšpunktā minētās saistības.
(2)
Katrai pieprasījuma iesniedzējai valstij, kas vēlas gūt labumu no VPS+ režīma, bija jāiesniedz pieprasījums kopā ar pilnīgu informāciju par attiecīgo konvenciju ratifikāciju, tās veiktajām atrunām un citu Konvencijas līgumslēdzēju pušu iebildumiem pret šīm atrunām, un tās saistībām.
(3)
Komisija ir saņēmusi pieprasījumus no Armēnijas, Bolīvijas, Ekvadoras, Gruzijas, Kaboverdes, Kostarikas, Mongolijas, Pakistānas, Paragvajas un Peru.
(4)
Komisija ir pilnvarota pieņemt deleģētu aktu saskaņā ar LESD 290. pantu, lai izveidotu III pielikumu un piešķirtu VPS+ režīmu, iekļaujot pieprasījuma iesniedzēju valsti VPS+ saņēmējvalstu sarakstā.
(5)
Komisija ir pārbaudījusi saņemtos pieprasījumus saskaņā ar VPS regulas 10. panta 1. punkta noteikumiem un ir izveidojusi sarakstu ar VPS+ saņēmējvalstīm, kuras atbilst atbilstības kritērijiem. Attiecīgi no 2014. gada 1. janvāra šīm valstīm būtu jāpiešķir VPS+ režīms,
IR PIEŅĒMUSI ŠO REGULU.
1. pants
Regulas (ES) Nr. 978/2012 III pielikums ir izveidots, kā izklāstīts šīs regulas pielikumā.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
To piemēro no 2014. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 28. augustā

Labels: 3
18
19